  Виталий Пронин Г. ПлатоноваФилармониын Россиысь дано, Удмуртиысь калык артисткалэн Галина Платоновалэн юбилей ӝытэз ортчиз. Паймытӥз концертлэн узыр пуштросэз.Выльдэм зал, небыт пуконъёс, яркыт, тылсиясь сцена - ваньмыз вуттӥз майбыр мылкыдэ, каньылак выйтӥз жингрес крезьгур дуннее.«Улонэ мынам - кырӟан!» - та кылъёсын Галина Платонова-Ушаковалэн улон-вылонэз сярысь слайд-шоу ӝуатскиз. Вордскем гуртэз, дышетскон дыръёсыз, яратоно кузпалыз но нылыз, кужым сётӥсь ужез син азе пуксизы шуныт мылкыд ӧръясь туспуктэмъёсын. Концертэз нуиз Галина Платоновалэн нылыз Наталья Ушакова: куарусёнысен со «Шулдыр ӝыт» коллективлэн художественной руководителез луэ. Шӧдӥське, егит мурт анайзэ ӟечкыланлы, вань кужымзэ поныса, дасяськем. Репертуар выльдӥськемын, шумпоттӥзы шыкысъёсысь поттэм вуж кырӟанъёс, тунсыко, этно шӧмо фонограммаос.Ретро - «Шулдыр ӝытлэн» бездӥсьтэм пусэз. Тодэ ваёнъёсты бугыртӥз Галина Платоновалэн рояль шудэм улсын кырӟамез, инструментэн шудӥз крезьгурчи Евгения Копысова. Фонограмматэк кырӟан - филармонилэн выль азинскон сюресэз, пумен ӵемгес чузъяське акапелла гурлан. Ӵош кырӟаны усто луэмзэс возьматӥзы егит артисткаос Регина Музиянова, Яна Белослудцева но Наталья Стерхова. Берен ретро эстрада но калык кырӟан пала кожемзы шӧдӥське. «Шулдыр ӝыт» апайёс выль дэремъёсынызы но шумпоттӥзы, ачиз Платонова тузӥ лемлет дэремен поръяз.Юбилярез ӟечкылазы Анетта Сидорова, Владимир Соловьёв, Лариса Буранова, Николай Мусалимов, Игорь Семёнов но мукет тодмо муртъёс, ӵыжы-выжыосыз.Пусйыны кулэ, Галина Иосифовна та ӝытэ туж эрико, вӧлмыт кырӟаз - кемалась таӵезэ кылэм ӧй вал ини.Елена ПетроваТуспуктэмез: vk.com  